Predkladacia správa

	Materiál sa predkladá ako iniciatívny materiál v dôsledku potreby schválenia účasti delegácie Slovenskej republiky na 13. konferencii strán Rámcového dohovoru OSN o zmene klímy a 3. konferencii slúžiacej ako stretnutie strán Kjótskeho protokolu vládou Slovenskej republiky.
	Rámcový dohovor OSN o zmene klímy, prijatý v roku 1992 v Riu de Janeiro (United Nations Framework Convention on Climate Change  UN FCCC) je medzinárodným právnym nástrojom na globálne riešenie problematiky zmeny klímy. Pre Slovensko dohovor nadobudol platnosť 23. novembra 1994. Dohovor ratifikovalo spolu 192 krajín vrátane Európskeho spoločenstva. Slovenská republika ratifikovala Kjótsky protokol k tomuto dohovoru v máji 2002, protokol nadobudol platnosť 16. februára 2005 po jeho ratifikácii Ruskou federáciou. Protokol zaviedol kvantifikované redukčné záväzky pre krajiny prílohy I dohovoru na zníženie agregovaných emisií skleníkových plynov v období 2008 - 2012 v priemere o 5% v porovnaní s ich úrovňou v roku 1990. 
	Slovensko, rovnako ako Európske spoločenstvo (EÚ-15), prijalo prísnejší redukčný cieľ, ako je priemerná hodnota záväzku podľa protokolu a zaviazalo sa na 8% priemerné zníženie emisií skleníkových plynov v období rokov 2008 – 2012 oproti úrovni v roku 1990. Protokol ratifikovalo spolu 175 krajín, z 39 krajín prílohy B k protokolu vrátane Európskeho spoločenstva, pre ktoré boli kvantifikované redukčné ciele, doposiaľ protokol neratifikovali Spojené štáty americké a Austrália.

	Konferencia strán, ako vrcholný orgán dohovoru, sa schádza pravidelne raz ročne. Hlavnou témou 13. konferencie strán bude diskusia o budúcich záväzkoch pre krajiny prílohy I dohovoru (vrátane Slovenska) okrem iného aj na základe výsledkov 4. hodnotiacej správy Medzivládneho panelu pre zmenu klímy, výsledky neformálneho dialógu o dlhodobej spolupráci krajín pre zlepšenie implementácie dohovoru pri plnení globálnych cieľov v oblasti zmeny klímy a určenie vhodnej formy pre jeho pokračovanie, technické otázky financovania aktivít týkajúcich sa adaptácie, zlepšenie využitia jestvujúceho potenciálu  nízko uhlíkových technológií a  zefektívnenie ich transferov do rozvojových krajín.
	
	Segment na vysokej úrovni sa uskutoční v dňoch 12. – 14. decembra 2007. Okrem zástupcov ministerstva životného prostredia sa na 13. konferencii strán Rámcového dohovoru OSN o zmene klímy a 3. konferencii slúžiacej ako stretnutie strán Kjótskeho protokolu zúčastnia zástupcovia Ministerstva zahraničných vecí SR a Ministerstva hospodárstva SR. Náklady spojené s účasťou delegácie Slovenskej republiky na 13. konferencii strán Rámcového dohovoru OSN o zmene klímy a 3. konferencii slúžiacej ako stretnutie strán Kjótskeho protokolu budú hradené z rozpočtových prostriedkov zúčastnených rezortov.

	Účasť na konferencii nebude mať finančný, ekonomický, environmentálny vplyv, ani vplyv na zamestnanosť.